钦定古今图书集成/明伦汇编/家范典/第060卷
## 钦定古今图书集成/明伦汇编/家范典/第060卷

| 钦定古今图书集成 明伦汇编 第六十卷 |

| |

钦定古今图书集成明伦汇编家范典

第六十卷目录

子孙部纪事

子孙部杂录

家范典第六十卷

《史记补·三皇本纪》：“太昊，庖牺氏，风姓，其后裔当春秋
时，有任、宿、须句、颛臾。”

“炎帝神农氏，姜姓，其后有州甫、甘、许、戏露”，《齐纪》“怡、向、
申、吕并为诸侯，或分四岳。当周室，甫侯、申伯为王贤
相，齐、许列为诸侯，霸于中国。”盖圣人德泽广大，故其
祚裔繁昌久长云。

《五帝本纪》：“黄帝二十五子，其得姓者十四人。嫘祖为
黄帝正妃，生二子，其后皆有天下。其一曰元嚣，其二
曰昌意。昌意生高阳，是为帝颛顼。元嚣之孙高辛，是
为帝喾。”

《左传》：昔高阳氏有才子八人，苍舒、𬯎敳、梼戭、大临、尨
降、庭坚、仲容、叔达、齐圣、广渊、明、允、笃、诚，天下之民谓
之“八恺。”高辛氏有才子八人，伯奋、仲堪、叔献、季仲、伯
虎、仲熊、叔豹、季狸、忠、肃、共、懿、宣、慈、惠和，天下之人谓
之“八元。”此十六族也，世济其美，不陨其名。〈注〉“苍舒等，
颛顼苗裔。”“伯奋等，帝喾苗裔。”

“昔帝鸿氏有不才子，掩义隐贼，好行凶德，丑类恶物，
顽嚚不友，是谓比周，天下之民谓之浑敦。少皞氏有
不才子，毁信废忠，崇饰恶言，靖谮庸回，服谗蒐慝，以
诬盛德，天下之民谓之穷奇。颛顼氏有不才子，不可
教训，不知话言，告之则顽，舍之则嚚，傲狠明德，以乱
天常，天下之民谓之梼杌。此三族也，世济其凶，增其”
恶名。缙云氏有不才子，贪于饮食，冒于货贿，侵欲崇
侈，不可盈厌，聚敛积实，不知纪极，不分孤寡，不恤穷
匮，天下之民以比三凶，谓之《饕餮》。〈注〉帝鸿氏不才子，
黄帝之裔。少皞氏不才子，金天之裔。颛顼氏不才子，
即鲧缙云，黄帝时官名。《不才子》，即三苗国君。

《路史》：“尧之长子监明蚤死。监明之子封于刘朱，又不
肖而弗获嗣。其后丹房、傅铸、唐、冀、随、郇、栎、函，皆云尧
后之国。”

《史记·夏本纪》：“陶唐既衰，其后有刘累，学扰龙于豢龙
氏，以事孔甲。”

太史公赞：“禹为姒姓，其后分封，用国为姓，故有夏后
氏、有扈氏、有男氏、斟寻氏、彤城氏、褒氏、费氏、杞氏、缯
氏、辛氏、冥氏、斟氏、戈氏。”孔子正夏时，学者多传《夏小
正》云。

《殷本纪》：“帝乙长子曰微子启，启母贱，不得嗣。少子辛，
辛母正后，辛为嗣。帝乙崩，子辛立，是为帝辛，天下谓
之纣。”

《太史公赞》：“自成汤以来，采于《诗》《书》，契为子姓。其后分
封，以国为姓，有殷氏、来氏、宋氏、空桐氏、稚氏、北殷氏、
目夷氏。”

《列子殷汤篇》：太形、王屋二山，方七百里，高万仞，本在
冀州之南，河阳之北。北山愚公者，年且九十，面山而
居，惩山北之塞，出入之迂也，聚室而谋曰：“吾与汝毕
力平险，指通豫南，达于汉阴，可乎？”杂然相许。其妻献
疑曰：“以君之力，曾不能损魁父之丘，如太形、王屋何？
且焉置土石？”杂曰：“投诸渤海之尾，隐土之北。”遂率子
孙荷担者三夫，叩石垦壤，箕畚运于渤海之尾。邻人
京城氏之孀妻，有遗男，始龀，跳往助之，寒暑易节，始
一反焉。河曲智叟笑而止之曰：“甚矣，汝之不慧。以残
年馀力，曾不能毁山之一毛，其如土石何！”北山愚公
长息曰：“汝心之固，固不可彻，曾不若孀妻弱子，虽我
之死，有子存焉。子又生孙，孙又生子，子又生子，子又
生孙。子子孙孙，无穷匮也，而山不加增，何若而不平？”
河曲智叟亡以应。操蛇之神闻之，惧其不已也，告之
于帝。帝感其诚，命夸娥氏二子负二山，一厝朔东，一
厝朔南。自此冀之南汉之阴无陇断焉。

《史记秦本纪》：“德公元年，初居雍城大郑宫，以牺三百
牢祠鄜畤，卜居雍，后子孙饮马于河。”

《太史公赞》：“秦之先为蠃姓，其后分封，以国为姓，有徐
氏、郯氏、莒氏、终黎氏、运奄氏、菟裘氏、将梁氏、黄氏、江
氏、修鱼氏、白冥氏、蜚廉氏、秦氏。然秦以其先造父封
赵城，为赵氏。”

《左传·襄公八年》：晋范宣子来聘，季武子赋《彤弓》。宣子
曰：“城濮之役，我先君文公献功于衡雍，受《彤弓》于襄
王，以为子孙藏，丐也。先君守官之嗣也，敢不承命？”君
子以为知礼。

《列子》：卫端木叔，子贡子也，藉先资累千金，年六十弃

也。

《孔丛子记问》篇：孔子闲居，喟然而叹，子思再拜请曰：
“‘意子孙不修，将沗祖乎？羡尧舜之道，恨不及乎’？夫子
曰：‘尔孺子安知吾志’？子思对曰：‘伋闻其父析薪，其子
勿克负荷，是谓不肖，伋所以大恐而不懈也’？夫子曰：
‘然乎！吾无忧矣。世不废业，其克昌乎’？”

《史记货殖传》：“范蠡后年衰老，听子孙修业而息之，遂
至钜万。”

《甘茂传》：茂有孙曰甘罗，事秦相文信侯吕不韦。文信
侯言于始皇曰：“甘罗年少耳，然名家之子孙，诸侯皆
闻之，愿召见使于赵。”

《吴录》：“齐孟尝君封于薛，秦灭六国而失其祀，子孙分
散。汉祖定天下，过齐求孟尝后，得其孙陵国二人欲
复其封，陵国兄弟相推莫适受，乃去之竹邑，因家焉。”
《史记·周本纪赞》：“秦灭周，汉兴，九十有馀载，天子将封
泰山，东巡狩至河南，求周苗裔，封其后嘉三十里地，
号曰周子南，君比列侯，以奉其先祭祀。”

《石奋传》：“奋归老于家，子孙为小吏，来归谒，万石君必
朝服见之，不名。子孙有过失不谯让，为便坐，对案不
食，然后诸子相责，因长老肉袒固谢罪，改之，乃许。子
孙胜冠者在侧，虽燕居必冠，申申如也。其执丧哀戚
甚悼，子孙遵教亦如之。万石君以元朔五年中卒，长
子郎中令建哭泣哀思，扶杖乃能行，岁馀，建亦死，诸”
子孙咸孝。

《李广传》：“广为人长猿臂，其善射亦天性也，虽其子孙
他人学者莫能及。”

《汉书韩延寿传》：“延寿字长公，燕人也，徙杜陵，少为郡
文学。父义，为燕郎中。剌王之谋逆也，义谏而死，燕人
闵之。是时，昭帝富于春秋，大将军霍光持政，征郡国
贤良文学，问以得失。时魏相以文学对策，以为赏罚
所以劝善禁恶，政之本也。日者燕王为无道，韩义出
身彊谏，为王所杀。义无比干之亲，而蹈比干之节，宜
显赏其子，以示天下，明为人臣之义。”光纳其言，因擢
延寿为谏大夫。

《路温舒传》：“温舒上封事，以豫戒帝子及孙皆至牧守
大官。”

《郦食其传》，“汉十二年，高祖举功臣思食其，食其子疥
数将兵，上以其父故，封疥为高梁侯。”

《萧望之传》：“望之八子至大官者，育、咸、由。育字次君，少
以父任，为太子庶子。元帝即位，为郎，病免，后为御史。
大将军王凤以育名，父子著材能，除为功曹，迁谒者，
后至丞相。咸字仲至，大司农。由字子骄，为中散大夫。”
《张汤传》：“安世长子千秋，与霍光子禹俱为中郎将。击
乌桓还，光问千秋战斗方略，山川形势，千秋口对兵”
事，画地成图，无所忘失。光复问禹，禹不能记，曰：“皆有
文书。”光由是贤千秋，以禹为不材，叹曰：“霍氏世衰，张
氏兴矣。”及禹诛灭，而安世子孙自宣元以来为侍中、
中常侍、诸曹、散骑、列校尉者，凡十馀人。

《董仲舒传》：“仲舒，广川人也。自武帝初立，魏其武安侯
为相而隆儒矣。及仲舒对策，推明孔子，抑黜百家，立
学校之官，州郡举茂才孝廉，皆自仲舒发之。年老以
寿终于家，家徙茂陵。子及孙皆以学至大官。”

《于定国传》：定国字曼倩，东海人。其父于公为县狱吏，
郡法曹所决皆不恨，为之生立祠。其门闾坏，父老方
共修之，于公曰：“可高大门闾，令容驷马高盖车。我决
狱多阴德，未尝有所冤，子孙必有兴者。”至定国为丞
相，孙永为御史大夫也。

瑕丘公传公受《穀梁春秋》及《诗》于鲁。申公传子至孙，
为博士。

《翼奉传》：“奉治《齐诗》，与萧望之、匡衡同师三人，经术皆
明，而奉敦学不仕，子及孙皆以学在儒官。”

《后汉书杨震传》：“震父宝，哀平之世，隐居教授，居摄二
年，遁迯，不知所处。”〈注〉《续齐谐记》曰：宝年九岁时，至华
阴山北，见一黄雀，为鸱枭所搏，堕于地下，为蝼蚁所
困。宝取之以归，置巾箱中，唯食黄花，百馀日，毛羽成，
乃飞去。其夜有黄衣童子向宝再拜曰：“我西王母使
者，君仁爱救拯，实感成济，以白环四枚与宝，令君子
孙洁白，位登三事，当如此环矣。”

震卒，葬于淮阴潼亭，远近毕至。先葬十馀日，有大鸟
高丈馀，集震丧前，俯仰悲鸣，泪下霑地，葬毕乃飞去。
郡以状上。震五子，长子牧、富、波相。牧子奇，灵帝时为
侍中。帝常从容问奇曰：“朕何如桓帝？”对曰：“陛下之于
桓帝，亦犹虞舜比德唐尧。”帝不悦，曰：“卿强项真杨震
子孙，死后必复致大鸟矣。”

《邓禹传》：禹曾孙香子女为桓帝后。帝又绍封度辽将
军遵子万世为南乡侯，拜河南尹。及后废，万世下狱
死，其馀宗亲皆复归故郡。邓氏自中兴后，累世宠贵，
凡侯者二十九人，公二人，大将军以下十三人，中二
千石十四人，列尉二十二人，州牧、郡守四十八人，其
馀侍中、将、大夫、郎、谒者不可胜数，东京莫与为比《樊宏传》：“宏病困，车驾临视，留宿，问其所欲言，宏顿首
自陈，无功享食大国，诚恐子孙不能保全厚恩，令臣
魂神惭负黄泉，愿还寿张，食小乡亭。帝悲伤其言，而
竟不许。二十七年，卒。遗敕薄葬，一无所用，以为棺柩
一臧，不宜复见，如有腐败，伤孝子之心，使与夫人同
坟异臧。帝善其令，以书示百官，因曰：今不顺寿张侯
意，无以彰其德。且吾万岁之后，欲以为式。”赙钱千万，
布万匹，谥曰恭侯，赠以印绶，车驾亲送葬。子儵嗣。帝
悼宏不已，复封少子茂为平望侯，樊氏侯者凡五国。
明年，赐儵弟鲔及从昆弟七人，合钱五千万。

《甄宇传》：“宇字长文，北海安丘人也。清静少欲，习《严氏
春秋》，教授常数百人。建武中，为州从事，征拜博士，稍
迁太子少傅，卒于官。”传业子普，普传子承，承尤笃学，
未尝视家事，讲授尝数百人，诸儒以承三世传业，莫
不归服之。建初中，举孝廉，卒于梁相，子孙传学不绝。
“《祭彤传》彤，子孙多为边吏者，皆有名称。”

《马严传》：“严既为窦氏所忌，遂不复在位。及帝崩，窦太
后临朝，严乃退居自守，训教子孙。”

《窦融传》：“融在宿卫十馀年，年老，子孙纵诞多不法。穆
等遂交通轻薄，属托郡县，干乱政事。以封在安丰，欲
令姻戚悉据故六安国。遂矫称阴太后诏，令六安侯
刘旴去妇，因以女妻之。五年，旴妇家上书言状，帝大
怒，乃尽免穆等官。诸窦为郎吏者，皆将家属归故郡，
独留融京师。穆等西至函谷关，有诏悉复追还。会融”
卒，时年七十八，谥曰戴侯，赙送甚厚。帝以穆不能修
尚，而拥富赀，居大第，常令谒者一人监护其家。居数
年，谒者奏穆父子自失势，数出怨望语，帝令将家属
归本郡，唯勋以泚阳主婿留京师。穆坐赂遗小吏，郡
捕系，与子宣俱死平陵狱，勋亦死洛阳狱。久之，诏还
融夫人，与小孙一人居洛阳家舍。十四年，封勋弟嘉
为安丰侯，食邑二千户，奉融后。和帝初，为少府。及勋
子大将军宪被诛，免就国。嘉卒，子万全嗣。万全卒，子
会宗嗣。万全弟子武，别有传。

《赵熹传》：“熹拜怀令。大姓李子春先为琅邪相，豪猾并
兼，为人所患。熹下车，闻其二孙杀人，事未发觉，即穷
诘其奸，收考子春二孙自杀。京师为请者数十，终不
听。”

《卓茂传》：“初，茂与同县孔休、陈留蔡勋、安众刘宣、楚国
龚胜、上党鲍宣六人同志，不仕王莽时，并名重当时。
休字子泉，哀帝初，守新都令。后王莽秉权，休去官归
家。及莽篡位，遣使赍元𫄸束帛，请为国师。遂欧血托
病，杜门自绝。光武即位，求休、勋子孙，赐谷以旌显之。”
《袁安传论注》：“陈平为高祖谋臣，出六奇，叹曰：‘我多阴
谋，道家之所禁。吾世即废，以吾多阴谋祸也’。”其后曾
孙掌以卫氏亲戚贵达，愿得续封，而终不得也。
武帝末，戾太子巫蛊事起，邴吉为廷尉监。时宣帝年
二岁，坐太子事系。望气者言长安狱中有天子气，于
是上遣使者分条中都官诏狱，系者亡轻重，一切皆
杀之。内者令郭穰至郡邸狱，吉闭门捍拒曰：“他人无
辜犹不可，况亲曾孙乎！”穰不得入。还以闻，上曰：“天使
之也。”因大赦天下，曾孙赖吉得全。宣帝立吉为丞相，
未及封而病，上忧吉不起。夏侯胜曰：“此未死也。臣闻
有阴德者，必飨其乐，以及子孙。”后吉病愈，封博阳侯。
薨，子显嗣。甘露中，削爵为关内侯。至孙昌，复封博阳
侯。传子至孙，王莽败，乃绝。

《鲍昱传》：“昱字文泉，少传父学，客授于东平。建武初，太
行山中有剧贼，太守戴涉闻昱鲍永子有智略，乃就
谒请，署守高都长。昱应之，遂讨击群贼，诛其渠帅，道
路开通，由是知名。后为泚阳长，政化仁爱，境内清净。
荆州刺史表上之。再迁，中元元年，拜司隶校尉。诏昱
诣尚书，使封胡降檄。光武遣小黄门问昱有所怪不。”
对曰：“‘臣闻故事，通官文书不著姓。又当司徒露布，怪
使司隶下书而著姓也’。帝报曰：‘吾固欲令天下知忠
臣之子复为司隶也’。”昱在职奉法守正，有父风。
《李固传》：“固字子坚，汉中南郑人，司徒郃之子也。郃在
《术数传》：固貌状有奇表，鼎角匿犀，足履龟文。少好学，
常步行寻师，不远千里，遂究览文籍，结交”英贤，四方
有志之士，多慕其风而来学京师，咸叹曰：“是复为李
公矣。”

《虞诩传》：诩字升卿，陈国武平人也。祖父经为郡县狱
吏，案法平允，务存宽恕，每冬月上其状，𢘆流涕随之。
尝称曰：“东海于公高其里门，而其子定国卒至丞相，
吾决狱六十年矣，虽不及于公，其庶几乎。子孙何必
不为九卿邪？”故字诩曰升卿。

《阴识传》：初，阴氏世奉管仲之祀，谓为相君。宣帝时，阴
子方者，至孝有仁恩，腊日晨炊而灶神形见，子方再
拜受庆，家有黄羊，因以祀之。自是以后，𣊻至巨富，田
有七百馀顷，舆马仆隶，比于邦君。子方常言，“我子孙
必将彊大。”至识三世，而遂繁昌。故后常以腊日祀灶，
而荐黄羊焉。

于前，表指而问曰：‘先生苦居畎亩，而不肯官禄，后世
何以遗子孙乎’？庞公曰：‘世人皆遗之以危，今独遗之
以安，虽所遗不同，未为无所遗也’。”表叹息而去。
《王良传》：良病归后，连征不应。光武幸兰陵，遣使问良
所疾苦，不能言对。诏复其子孙邑中徭役。卒于家。
《桓荣传》荣子郁。初，荣受朱普学，章句四十万言，浮辞
繁长，多过其实。及荣入授显宗，减为二十三万言，郁
复删省，定成十二万言，由是有《桓君大小太常章句》。
子普嗣，传爵至曾孙郁。中子焉能世传其家学，孙鸾、
曾孙彬，并知名焉。孙典，字公雅，复传其家业。

《郭躬传》：躬父弘，习小杜律。躬少传父业，元和三年，拜
为廷尉。躬家世掌法，务在宽平，及典理官，决狱断刑，
多依矜恕。郭氏自弘后数世皆传法律，子孙至公者
一人，廷尉七人，侯者三人，刺史、二千石、侍中、中郎将者
二十馀人，侍御史正监平者甚众。

顺帝时，廷尉河南吴雄季高以明法律断狱平，起自
孤宦，致位司徒。雄少时，家贫丧母，营人所不封土者，
择葬其中，丧事趋办，不问时日。医巫皆言“当族灭”，而
雄不顾。及子䜣、孙恭，三世廷尉，为法名家。

《檀敷传》：“敷补蒙令，以郡守非其人，弃官去，家无产业，
子孙同衣而出。”

《董卓传》：“卓为太师，位在诸侯王上，其子孙虽在髫龀，
男皆封侯，女为邑君。”

《李充传》：“大将军邓骘贵戚倾时，无所下借。充为陈海
内隐居怀道之士，颇有不合。骘欲绝其说，以肉啖之。
充抵肉于地曰：‘说士犹甘于肉’！遂出径去。骘甚望之。
同坐汝南张孟举往让充曰：‘一日闻足下与邓将军
说士未究，激刺面折，不由中和，出言之责，非所以光
祚子孙者也’。充曰：‘大丈夫居世，贵行其意，何能远为
子孙之计’。”由是见非于贵戚。

《三国志周瑜传》：“瑜两男一女，女配太子登，男循，尚公
主，拜骑都尉，有瑜风，早卒。循弟引，初拜兴业都尉，妻
以宗女，授兵千人，屯公安。黄龙元年，封都乡侯。后以
罪徙庐陵郡。赤乌二年，诸葛瑾、步骘连名上疏曰：‘故
将军周瑜子引，昔蒙粉饰，受封为将。不能养之以福，
思立功效，至纵情欲，招速罪辟。臣窃以瑜昔见宠任’”，
入作心膂，出为爪牙，衔命出征，身当矢石，尽节用命，
视死如归，故能摧曹操于乌林，走曹仁于郢都，扬国
威德，华夏是震，蠢尔蛮荆，莫不宾服。虽周之方叔，汉
之信布，诚无以尚也。夫折冲捍难之臣，自古帝王，莫
不贵重。故汉高帝封爵之誓曰：“使黄河如带，太山如
砺，国以永存，爰及苗裔。”申以丹书，重“以盟诅，藏于宗
庙，传于无穷，欲使功臣之后，世世相踵，非徒子孙，乃
关苗裔报德明功，勤勤恳恳，如此之至，欲以劝戒后
人，用命之臣，死而无悔也。况于瑜身没而未久，而其
引降为匹夫，益可悼伤。窃惟陛下钦明稽古，隆于兴
继，为引归诉，乞丐馀罪，还兵复爵，使失旦之鸡，复得
一呜，抱罪之臣，展其后效。”权答曰：“腹心旧勋，与孤协
事，公瑾有之，诚所不忘。昔引年少，初无功劳，横授精
兵，爵以侯将，盖念公瑾以及于引也。而引恃此，酗淫
自恣，前后告喻，曾无悛改。孤于公瑾，义犹二君，乐引
成就，岂有已哉！追引罪恶，未宜便还，且欲苦之，使自
知耳。今二君勤勤援引汉高，河山之誓，孤用恧然。虽
德非其畴，犹欲庶几，事亦如尔，故未顺旨。以公瑾之
子，而二君在中间，苟使能改，亦何患乎？”瑾骘表比上
朱然及全琮亦俱陈乞，权乃许之，会引病死。瑜兄子
峻亦以瑜元功为偏将军，领吏士千人。峻卒，全琮表
峻子护为将。权曰：“昔走曹操，拓有荆州，皆是公瑾，常
不忘之。初闻峻亡，仍欲用护，闻护性行危”险，用之适
为作祸，故便止之。孤念公瑾，岂有已乎！

《夏侯惇传》：“惇薨，帝追思惇功，欲使子孙毕侯，分惇邑
千户，赐惇七子二孙爵，皆关内侯。”

《胡质传》：蒋济见太祖，太祖问曰：“胡通达长者也，宁有
子孙不？”济曰：“有子曰质规模大略不及于父，至于精
良，综事过之。”太祖即召质为顿丘令。

《王嗣传》：嗣，绥集羌胡，咸悉归服。从姜维北征，为流矢
所伤卒，戎夷会葬，赠送数千人，号呼涕泣。嗣为人美
厚笃至，众所爱信。嗣子及孙，羌胡见之如骨肉，或结
兄弟，恩至于此。

《荀攸传》：“攸长子缉，有攸风，早没，次子适嗣，无子绝。黄
初中，诏封攸孙彪为陵树亭侯，邑三百户，后转封丘
阳亭侯。”

《邓艾传》：泰始元年，晋室践祚，诏：“邓艾比于求生，遂为
恶者，诚复不同。今大赦得还，若无子孙者，听使立后，
令祭祀不绝。”九年，诏：“艾有功勋，受罪不逃刑，而子孙
为民隶，朕常愍之。其以嫡孙朗为郎中。”

《晋书庾峻传》：“峻字山甫，颍川鄢陵人也。祖乘，才学洽
闻，汉司徒辟有道，征皆不就。伯父嶷，中正简素，仕魏
为太仆。父道，廉退贞固，养志不仕。牛马有踶啮者，恐
伤人，不货于市。及诸子贵，赐拜大中大夫。峻少好学有才思，尝游京师，闻魏散骑常侍苏林老疾在家，往
候之。林尝就乘学，见峻，流涕良久，曰：‘尊祖高才，而性’”
退让，慈和汎爱，清静寡欲，不营当世，惟修德行而已。
鄢陵旧五六万户，闻今裁有数百。君二父孩抱，经乱
独至今日。尊伯为当世令器，君兄弟复俊茂，此尊祖
积德之所由也。

《慕容儁载记》：儁字宣英，皝之第二子也。初，廆尝言：“吾
积福累仁，子孙当有中原。”既而生儁。廆曰：“此儿骨相
不恒，吾家得之矣。”

《何遵传》：“遵字思祖，曾之子也。子绥字伯蔚，性傲。东海
王越诛，绥初曾侍武帝宴，退而告遵等曰：‘国家应天
受禅，创业垂统，吾每宴见，未尝闻经国远图，惟说平
生常事，非贻厥孙谋之兆也。及身而已，后嗣其殆乎？
此子孙之忧也。汝等犹可获没，指诸孙曰：‘此等必遇
乱亡也’’。”及绥死，嵩哭之曰：“我祖其大圣乎。”

《视连传》：视连既立，以父忧卒，不知政事，不饮酒游田，
临终谓其子视熊曰：“我高祖吐谷浑公尝言子孙必
有兴者，永为中国之西藩，庆流百世，吾已不及，汝亦
不见，当在汝之子孙辈耳。”

《谢安传》：“元字幼度，少为安所器重。安尝戒约子侄，因
曰：‘子弟亦何豫人事，而正欲使其佳’？”诸人莫有言者，
元答曰：“譬如芝兰玉树，欲使其生于庭阶耳。”

《晋泰始起居注》载，诏曰：“诸葛亮在蜀，尽其心力，其子
瞻临难而死义，天下之善一也。”其孙京，随才署吏，后
为郿令。

《世语》。“咸宁中，积射将军樊震为西戎牙门，得见辞。武
帝问震所由进，震自陈曾为邓艾伐蜀时帐下将，帝
遂寻问艾，震具申艾之忠，言之流涕。先是以艾孙朗
为丹水令，由此迁为定陵令。次孙千秋，有时望，光禄
大夫王戎辟为掾。永喜中，朗为新都太守，未之官，在
襄阳失火，朗及母妻子举室烧死，惟子韬、子行得免。”
千秋先卒，二子亦烧死。

《小名录》：王右军在南，丞相与书，每叹子侄不令，云：“虎
㹠虎犊，还其所知。”
《九州志》：“袁涣子准，有隽才，泰始中为给事中。袁氏子
孙，世有名位，贵达至今。”

《宋书蔡廓传》：廓子兴宗为左民尚书，顷之，转掌吏部。
时上方盛淫宴，虐侮群臣，自江夏王义恭以下，咸加
秽辱，唯兴宗以方直见惮，不被侵媟。尚书仆射颜师
伯谓议曹郎王耽之曰：“‘蔡尚书常免昵戏，去人实远’。
耽之曰：‘蔡豫章昔在相府，亦以方严不狎。武帝宴私
之日，未尝相召，每至官赌，常在胜朋。蔡尚书今日可
谓能负荷矣’。”

《谢景仁传》：景仁祖据，太傅安第二弟。景仁幼时与安
相及，为安所知，高祖尝谓景仁是太傅安孙。及平京
邑，入镇石头，景仁与百僚同见高祖，高祖目之曰：“此
名公孙也。”

《胡藩传》：“藩庶子六十人，多不遵法度。藩第十四子遵
世为臧质宁远参军，去职还家，与孔熙先同逆谋。高
祖以藩功臣，不欲显其事，使江州以他事收杀之。二
十四年，藩第十六子诞世、第十七子茂世，率群从二
百馀人，攻破郡县，杀太守桓隆之，令诸葛和之，欲奉
庶人义康。值交州刺史檀和之至豫章，讨平之。诞世”
兄车骑参军、新兴太守景世、景世弟宝世诣廷尉归
罪，并徙远州。干秀夺国，世祖初徙者并得还。

《南齐书宗测传》：“测字敬微，南阳人，宋征士炳孙也。少
退静，不乐人间。永明三年，诏征太子舍人，不就。欲游
名山，乃写祖炳所画《尚子平图》于壁上。测长子官在
京师，知父此旨，便求禄，还为南郡丞，付以家事。刺史
安陆王子敬、长史刘寅以下皆赠送之。测无所受，赍
《老子》《庄子》二书自随。子孙拜辞悲泣，测长啸不视，遂”
往庐山。

《谢超宗传》：“超宗，陈郡阳夏人也。祖灵运，宋临川内史。
父凤，元嘉中坐灵运事，同徙岭南，早卒。元嘉末，超宗
得还，与慧休道人来往，好学有文辞，盛德名誉。解褐
奉朝请。新安王子鸾，孝武帝宠子超宗，以选补王国
常侍。王母殷淑仪卒，超宗作诔奏之，帝大嗟赏曰：‘超
宗殊有凤毛，恐灵运复出’。”

《东坡志林》：“王僧虔居建康里马粪巷，子孙皆笃实谦
和，时人称马粪诸王为长者。”

《梁书谢几卿传》：“几卿，陈郡阳夏人。曾祖灵运，宋临川
内史。父超宗，齐黄门郎，并有重名于前代。几卿幼清
辨，当世号曰神童。后超宗坐事徙越州，路出新亭渚，
几卿不忍辞诀，遂投赴江流，左右驰救，得不沈溺。及
居父忧，哀毁过礼。服阕，召补国子生。齐文惠太子自
临策试，谓祭酒王俭曰：‘几卿本长元理，今可以经义’”
访之。俭承旨发问，几卿随事辨对，辞无滞者。文惠大
称赏焉。俭谓人曰：“谢超宗为不死矣。”

《小名录》：司马暠字文叔，河内温人也。幼有至性，十二
丁内艰，水浆不入口，殆将一旬。梁帝见暠羸瘦，谓其

任昉，字彦升，乐安人。文章之美，冠绝一时，官至太常。
昉有四子：东里、西华、南容、北叟，俱小名，并无学术，坠
其家业。刘孝标见昉诸子流离不能自振，平生旧交
莫有收恤者。西华冬月著葛被练裙，路逢峻峻，惕然
矜之，乃广朱公叔《绝交论》。刘溉见其论，抵几于地，终
身为恨。

《陈书高祖本纪》：“高祖武皇帝，讳霸先，汉太丘长陈寔
之后也。世居颍川。寔元孙准，孙生匡，匡生达，达为长
城令，悦其山水，遂家焉。尝谓所亲曰：‘此地山川秀丽，
当有王者兴。二百年后，我子孙必锺斯运’。”

《徐陵传》：陵子俭，幼而修立，勤学有志操。年二十一，梁
元帝闻其名，召为尚书金部郎中。尝侍宴赋诗，元帝
叹赏曰：“徐氏之子复有文矣。”

《魏书卢元传》：“元子度世。度世子渊，闺门之礼为世所
推。渊兄弟亡，及道将卒后，家风衰损，子孙多非法，帷
薄混秽，为论者所鄙。”

《刘昺传》：“昺字延明，敦煌人也。隐居酒泉，弟子受业者
五百馀人，号元处先生。卒，太和十四年，尚书李冲奏
昺河右硕儒，今子孙沈屈，未有禄润，贤者子孙宜蒙
显异。于是除其一子为郢州云阳令。正光三年，太保
崔光奏曰：臣闻太上立德，其次立功立言，死而不朽，
前哲所尚。思人爱树，自古称美。故乐平王从事中郎
敦煌刘昺，著业凉城，遗文兹在，篇籍之美，颇足可观。
如或愆衅，当蒙数世之宥。况乃维祖逮孙，相去未远，
而令久沦皂隶，不获收异，儒学之士，所为窃叹。臣沗
职史，敢冒以闻奏。乞敕尚书，推捡所属，甄免碎役，用
广圣朝。旌善继绝，敦化厉俗，于是乎在。”四年六月，诏
曰：“昺德冠前世，蔚为儒宗，太保启陈，‘深合劝善，其孙
等三家，特可听免’”，河西人以为荣。

《陆俟传》：俟，代人也。长子馛，多智，有父风。高宗见馛而
悦之，谓朝臣曰：“吾常叹其父智过其躯，是复逾于父
矣。”

《北齐书潘乐传》：“乐薨，子子晃嗣。诸将子弟率多骄纵，
子晃沈密谨悫，以清净自居。”
《邢卲传》：“卲字子才，子大宝，有文情，孽子大德大道，略
不识字焉。”

《周书于谨传》：“谨字思敬，有智谋，朝廷凡有军国之务，
多与谨决之。谨亦竭其智能，弼谐帝室。加以年齿遐
长，礼遇隆重，子孙繁衍，皆至显达，当时莫与为比焉。”
《李迁哲传》：“迁哲字孝彦，安康人也。迁哲累世雄豪，为
乡里所率服。性复华侈，能厚自奉养。妾媵至有百数，
男女六十九人。缘汉千馀里间，第宅相次，姬人之有”
子者分处其中，各有僮仆、侍婢、《奄阍》守之。迁哲每鸣
笳导从，往来其间，纵酒饮䜩，尽生平之乐。子孙参见，
或忘其年名者，披簿以审之。

《寇儁传》：“儁字祖儁，上谷昌平人也。儁年齿虽迈，而志
识未衰，教授子孙，必先礼典。世宗尚儒重道，特钦赏
之。”

《隋书王长述传》：长述，京兆霸城人也。祖罴，魏太尉。父
庆远，周淮州刺史。长述幼有仪范，年八岁，周太祖见
而异之曰：“王公有此孙，足为不朽。”

《来护儿传》：护儿以功封荣国公。子整骁勇，善抚士众，
讨击群盗，所向皆捷，诸贼甚惮之，为作歌曰：“长白山
头百战场，十十五五把长枪。不畏官军十万众，只畏
荣公第六郎。”

《杨素传》：素字处道，少落拓有大志，不拘小节，世人多
未之知，惟从叔祖魏尚书仆射宽深异之，每谓子孙
曰：“处道当逸群绝伦，非常之器，非汝曹所逮也。”
《牛弘传》：弘字里仁，位右光禄大夫。弘谓其诸子曰：“吾
受非常之遇，荷恩深重，汝等子孙宜以诚敬自立，以
答恩遇之隆也。”

《陆爽传》：爽子法言，敏学有家风，释褐承奉郎。初，爽之
为洗马，尝奏高祖云：皇太子诸子未有嘉名，请依《春
秋》之义，更立名字。上从之。及太子废，上追怒爽云：我
孙制名，宁不自解，陆爽乃尔多事。扇惑于勇，亦由此
人。其身虽故，子孙并宜屏黜，终身不齿。法言竟坐除
名。

《唐书魏徵传》：征五世孙谟为宰相，议事天子前，他相
或委抑规讽，惟谟谠切无所回畏。宣宗尝曰：“谟名臣
孙，有祖风，朕心惮之。”

《狄仁杰传》：仁杰族孙兼谟，字汝谐。及进士，辟襄阳使
府，刚正有祖风，迁御史中丞。帝曰：御史台朝廷纲纪，
卿梁公后，当嗣家声，不可不慎。兼谟顿首谢。

《马璘传》：“璘，岐州扶风人。少孤，流荡无业所。年二十，读
《汉马援传》至丈夫当死边野，以马革裹尸而归，慨然
曰：‘使吾祖勋业堕于地乎’？”

《许敬宗传》：“敬宗营第舍华僭，至造连楼，使诸妓走马
其上，纵酒奏乐自娱。嬖其婢，因以继室，假姓虞。子昂
烝之，敬宗怒，黜虞，奏斥昂岭外，久乃表还。咸亨初，以
特进致仕，仍朝朔望，续其俸禄。卒年八十一。帝为举哀，诏百官哭其第。册赠开府仪同三司，扬州大都督，
陪葬昭陵。太常博士袁思古议：‘敬宗弃子荒徼，女嫁’”
蛮落，谥曰缪。其孙彦伯诉思古有嫌，诏更议。博士王
福畤曰：“何曾忠而孝，以食日万钱，谥缪丑。况敬宗忠
孝两弃，饮食男女之累过之。”执不改。有诏尚书省杂
议，更谥曰蔡。彦伯，昂子也，颇有文。敬宗晚年不复下
笔，凡大典册悉彦伯为之。尝戏昂曰：“吾儿不及若儿。”
答曰：“渠父不如昂父。”后又纳婢。谮奏流彦伯岭表，遇
赦还，累官太子舍人。既与思古有憾，欲邀击诸路，思
古曰：“吾为先子报仇耳。”彦伯惭而止。

《杜黄裳传》：黄裳子胜，字斌卿，宝历初擢进士第。宣宗
感《章武旧事》，“元和时大臣子若孙在者，多振拔之。帝
尝问胜，胜具道黄裳首建宪宗监国议，帝嘉叹，拜给
事中，欲倚为相，为中人沮毁。”

《王𬘭传》：“𬘭字方庆，以字显。家聚书多，不减秘府，图画
皆异本。方庆殁后，诸子不能业，随皆散亡。”

《韦思谦传》：思谦名仁约，垂拱初封博县男，同凤阁鸾
台三品，转纳言，辞疾不许，诏肩舆以朝，听子孙侍。
《白居易传》：李师道上私钱六百万，为魏徵孙赎故第，
居易言：征任宰相，太宗用殿材成其正寝，后嗣不能
守，陛下犹宜以贤者子孙赎而赐之。师道人臣，不宜
掠美。帝从之。

《宋璟传》：“璟封广平郡公，六子昇、尚、浑、恕、华、衡。浑、恕并
以赃败，华、衡亦皆坐贪得罪，昆弟皆荒饮俳嬉，而衡
最险悖，广平之风衰焉。”

《张嘉贞传》：“嘉贞虽贵，不立田园。有劝之者，答曰：‘吾尝
相国矣，未死岂有饥寒忧？若以谴去，虽富田产，犹不
能有也。近世士大夫务广田宅，为不肖子酒色费，我
无是也’。”引万年主簿韩朝宗为御史，卒后十馀岁，朝
宗以京兆尹见帝曰：“陛下待宰相，进退皆以礼，身虽
殁，子孙咸在廷。张嘉贞晚一息宝符，独未官。帝惘然”，
召拜左司御率府兵曹参军，赐名曰延赏。

《刘蕡传》：“蕡字去华，沈健于谋，浩然有救世意。太和二
年，廷策第策官见蕡对嗟伏，畏中官不敢取。李邰上
疏言汉魏以来无与蕡比。帝不纳。及昭宗诛韩全诲
等，罗衮上言蕡直言，遂罹谴逐，身死异土六十馀年。
帝感悟，赠蕡右谏议大夫，访子孙授以官云。”

《王徽传》：徽曾祖择从昆弟四人，曰易从、朋从、言从，皆
擢进士第，至凤阁舍人者三人，故号“凤阁王氏。”自是
讫大中时，登进士者十八人，位台省牧守者三十馀
人。徽有雅望，拜宰相。

《杨弘礼传》：弘礼弟弘武。弘武三子：元亨、元禧、元祎。元
禧为尚书舍奉御，善医，武后所信爱。尝忤张易之，易
之奏“素在隋有逆节，子孙不可供奉。”后乃诏素及兄
弟有子若孙，不得仕京官及侍卫。贬元亨睦州刺史，
元禧资州刺史，元祎梓州司马。易之诛，复任京官，并
至刺史。

《崔珙传》：珙弟玙，玙子远，有文而风致整峻。诸崔自咸
通后有名，历台阁藩镇者数十人，天下推士族之冠。
其曾王母长孙春秋高，无齿，祖母唐事姑孝，每旦乳
姑。一日病，召长幼言：“吾无以报妇，愿后子孙皆若尔
孝。”世谓崔氏昌大有所本云。

《贾敦颐传》：敦颐弟敦实，历怀州刺史。永淳初，致仕，病
笃，子孙迎医，敦实不肯见，曰：“未闻良医能治老也。”卒
年九十馀。

《韦丹传》：丹字文明，为江南西道观察使。宣宗与宰相
语，“元和时治孰第一？”周墀对：“臣尝守江西，韦丹有大
功，德被八州，殁四十年，老幼思之不忘。”宣宗谓墀曰：
“丹有子否？”以宙对。帝曰：“与好官。”乃拜侍御史。

《王廷凑传》：廷凑贱微时，邺有道士为卜，得干之《坤》，曰：
“君将有土。”及得镇，迎事甚谨。复问寿几何，子孙几何。
答曰：“公三十年后当有二王。”已而廷凑立十三年死。
盖廋文也。景崇、镕皆王廷凑尝使至河阳，醉寝于路，
有过其所者，视之曰：“‘非常人也’。从者以告，廷凑驰及
之，问其故，曰：‘吾见君鼻之息，左若龙，右若虎，子孙当’”
王百年。家有大树覆及堂，公兴矣。及害弘正，而树适
庇寝。自廷凑讫镕，凡百年。

《牛僧孺传》：僧孺子蔚，字大章，少擢两经，又第进士，由
监察御史为右补阙。大中初，屡条切政，宣宗喜曰：“牛
氏果有子，差慰人意。”

《李叔明传》：叔明素豪侈，在蜀殖财，广第舍田产，殁数
年，子孙骄纵，赀产皆尽。世言多藏者以叔明为鉴云。
《令孤彰传》：宪宗时，宰相李吉甫奏言彰将死，籍上土
地兵甲，遣诸子还第。彰同时河朔诸镇，传子孙，熏灼
数代，惟彰忠义奋发，而长子建坐事，幼子运无辜皆
窜死。今通幸存，惟陛下用之。因授赞善大夫。

《锺传传》：“传少射猎，醉遇虎，与斗，虎搏其肩，传亦持虎
不置，会人斩虎，然后免。既贵，悔之，乃画搏虎状以示
子孙。”

《张知謇传》：“知謇敏且亮，恶请谒，求进士。每敕子孙，经
不明不得举《王锷传》：“锷子稷，长庆二年为德州刺史，悉金宝媵侍
以行。节度使李全略利其货，因军乱杀稷，纳其女为
媵。开成中，沧州节度使刘约奏稷子叔泰生五岁，值
全略乱，为郡人匿养，得不死。送叔泰京师。文宗悯焉，
诏授九品官，使奉锷祀。”

《郭子仪传》：“子仪宅居亲仁里四分之一，中通永巷，家
人三千相出入，不知其居前后赐良田美器，名园甲
馆不胜纪。代宗不名，呼为大臣，以身为天下安危者
二十年，八子七婿皆贵显朝廷，诸孙数十，不能尽识，
至问安，但颔之而已。”

《卫次公传》：次公为兵部侍郎，故英公李𪟝大理卿之
孙，皆以贫不得调。次公召见曰：“子之祖，勋在王府，宁
限常格乎？”即优补而遣。

《李袭志传》：袭志弟袭誉，字茂实。为人严悫，以威肃闻。
居家俭，厚于宗亲，禄廪随多少散之，以馀资写书。罢
扬州，书遂数车载。尝谓子孙曰：“吾性不喜财，遂至窭
乏。然负京有赐田十顷，能耕之足以食；河内千树桑，
事之可以衣；江都书，力读可进求宦。吾殁后能勤此，
无资于人矣。”

《柳公绰传》：公绰常曰：“吾莅官未尝以私喜怒加于人，
子孙其昌乎。”

《杜兼传》：兼家聚书至万卷，署其末以“坠鬻为不孝”，戒
子孙云。

《唐国史补》：杨氏自杨震号为关西夫子，墓于潼亭，至
今七百年，子孙犹在阌乡故宅，天下一家而已。
《隋唐嘉话》：徐大理有功，每见武后将杀人，必据法廷
争，尝与后反复，辞色逾厉。后大怒，令拽出斩之，犹回
顾曰：“‘臣身虽死，法终不可改’。至市临刑得免，除名为
庶人。如是再三，终不挫折，朝廷倚赖，至今犹怀之。其
子预”选，有司皆曰：“徐公之子，岂可拘以常调者乎？”
谈圃阳城既责归州，路逢梁寿。寿时贬化州，分其子
孙一半在郓。梁有幼子八岁，孙三岁，至潭州，为知州
喻陟所逼，家人数日环聚泣别，至是梁奋然掷其子
于地，其孙方挽衣不肯去，梁掣其手而行，雨中徒步
而出，道路为之泣下。

《东观奏记》。上延英听政，问宰臣，白敏中曰：“宪宗迁座
景陵龙輴，行次忽值风雨，六宫百官尽避去，惟有一
山陵使胡而长，攀灵驾不动。其人姓氏为谁？为我言
之。”敏中奏：“景陵山陵使令狐楚。”上曰：“有儿否？”敏中奏：
“长子绪见任随州刺史。”上曰：“可任宰相否？”敏中曰：“绪
小患风痹，不任大用。次子绹见任湖州刺史，有台辅”
之器，上曰：“追来。”翌日，授考功郎、知制诰。到阙，召充翰
林学士。间岁，遂立为相，时人感叹。敏中亮直，无隐不
掩人于上。

《册府元龟》：权万纪为治书侍御史，贞观四年正月奏
“宇文智及受隋厚恩而蔑弃君亲，首为弑逆，人臣之
所同疾，万代之所不原。今其子乃任千牛，侍卫左右，
请从屏黜，以为惩戒。”制可。

《大唐新语》：杨昉为左丞时，宇文化及子孙理资荫，朝
廷以事隔两朝，且其家亲族亦众，下所司理之。昉判
曰：“父弑隋主，子诉隋资，生者犹配远方，死者无宜更
叙。”时人深赏之。

《南唐近事》：严求微时为阳邑吏，阳宰器之，待以宾礼，
每曰：“卿当自爱，他日极人臣之位，吾不复见卿之贵
幸。”以遗孤留意。期年，严登公辅。宰殁既久，其子理遗
命候谒严门，严赠担石束帛而已。其子慊怀而退，严
不甚顾，密遣家人赍黄金数十斤，伺于逆旅间，谢之
曰：“非阳宰之子乎？”相君使奉金以备行李，又荐一官，
地宅仆马毕为之置。其子他日及门致谢，严曰：“聊以
报尊府君平昔之遇耳。”一见后，终身谢绝焉。

《闻见前录》：“伪蜀孟昶以降王入朝，舟过眉州湖。”渡
一宫嫔有孕，昶出之，祝曰：“若生子，孟氏尚存也。”后生
子，今为孟氏不绝。

《宋史王全斌传》：“全斌曾孙凯，字胜之。祖审钧，常为永
兴军驻泊都监，以击贼死，遂家京兆，饶于财。凯散施
结客，日驰猎南山下，以践蹂民田，捕至府。时寇准守
长安，见其状貌，奇之，为言全斌取蜀有劳，而审钧以
忠义死，当录其孤。”遂以为三班奉职，监凤翔盩厔税。
《王超传》：“超子德用，德用诸子中，咸融最钟爱，晚年颇”
纵之，多不法，后更折节自饬，官至左藏库使、眉州防
御使。

《包拯传》：拯性峭直，尝曰：“后世子孙仕宦，有犯赃者，不
得放归本家，死不得葬大茔中。不从吾志，非吾子若
孙也。”初，有子名𫄷，娶崔氏，通判潭州，卒。崔守死不更
嫁。拯尝出其媵，在父母家生子，崔密抚其母，使谨视
之。𫄷死后，取媵子归，名曰𫄧。

《崔彦进传》：彦进频立战功，然好聚财货，所至无善政。
没后，诸子争家财，有司摄治，太宗召见为决之，谓左
右曰：此细务朕不宜亲临，但以彦进尝任节制，不欲
令其子辱于父耳。

《王应麟传》：应麟字伯厚，知徽州。其父㧑尝守是郡，父老皆曰：此清白太守子也。摧豪右，省租赋，民大悦。
《刘温叟传》：温叟立朝有德望，清介苦节，太祖再三赏
叹。雍熙初，子炤罢徐州观察推官，待选，以贫诣登闻
求注官。及引对，太宗问谁氏子，炤以温叟对，太宗愀
然，召宰相言当今大臣罕有其比。因问炤当得何官，
宰相言免选以为厚恩。帝曰：“其父有清操，录其子登
朝，庶足示劝。”擢炤太子右赞善大夫。

《杨业传》：业子延昭，延昭子文广，治平中议宿卫，英宗
曰：“文广名将，后且有功。”迺擢成州团练使、龙神卫四
厢都指挥使。

《荆罕儒传》：有供奉官张奉珪使泰州，自言后唐张承
业之子。罕儒曰：“我生平闻张特进名，幸而识其子，厚
加礼待，遗钱五十万，米千斛。”

《梁适传》：适字仲贤，翰林学士颢之子也。少孤，尝辑父
遗文及所自著以进。真宗曰：“梁颢有子矣。”

《胡宿传》：宿子宗炎，从子宗愈、宗回。胡氏自宿始大，及
宗愈仍世执政，其后子孙至侍从九卿十数，遂为“晋
陵名族。”

《孙瑜传》：瑜字叔礼，使契丹，入辞，仁宗访其家世，谓曰：
“卿孙奭子邪？奭，大儒也，久以道辅朕。”因面赐金紫。始，
奭之亡，朝廷录其子孙，时瑜之子为诸孙长，瑜曰：“吾
忍因父丧而官吾子乎。”以兄之孤上之。

《张浚传》：浚子杓，迁湖北提举常平，奏事，帝大喜，谕辅
臣曰：“张浚有子如此。”

《郑樵传》：樵字渔仲，聚书数千卷，皆自校雠，谓子孙曰：
“吾为汝曹获良产矣。”

《王审琦传》：审琦子承衍，字希甫，尚秦国贤穆公主克
臣第景祐进士，仁宗阅其文，顾侍臣曰：“贤穆有孙登
科，可喜也。”

《向拱传》：“拱字星民，封秦国公。咸平初，真宗闻拱之后
有寒馁流离者，录其孙怿为国子助教。”

《王彦超传》：彦超封邠国公，表求致仕。既得请，尽斥去
仆妾之冗食者，居处服用，咸遵俭约，卒年七十。初，彦
超将致政，每戒诸子曰：“吾累为统帅，杀人多矣。身死
得免为幸，必无阴德以及后，汝曹勉为善事以自庇。”
及卒，诸子果无达者。宣化门内有大第，园林甚盛，不
十馀年，其家已鬻之矣。孙克从，咸平元年进士及第，
亦止于州县。

《吕蒙正传》：“蒙正字圣功，至道初，以右仆射出判河南
府，兼西京留守。蒙正至洛，有园亭花木，日与亲旧宴
会，子孙环列，迭奉寿觞，怡然自得。”

《陆万友传》：“万友始业圬镘，既贵达，不忘本，以银为圬
镘器数千事示子孙。”

《宋珰传》：珰性清简，历官三十年，未尝问家事，惟聚书
以贻子孙。且曰：“使不忘本也。”

《慎知礼传》：“知礼子从吉，工医术，子孙登仕者甚众，第
进士升朝，曳朱绂数人。”

《李迪传》：迪子东之，东之子孝基，字伯始，进士高第，唱
名至墀下，仁宗顾侍臣曰：“此李迪孙邪？”能世其家，可
尚也。

《刘敞传》：敞尝得先秦彝鼎数十，铭志奇奥，皆案而读
之，因以考知三代制度，尤珍惜之，每曰：“我死，子孙以
此蒸尝我。”

《赵逢龙传》：逢龙字应甫，寡嗜欲。或问：何以裕后逄，龙
笑曰：“吾忧子孙学行不进，不患其饥寒也。”

《赵汝愚传》：汝愚子九人。崇宪其长子也，字履常，淳熙
八年，以取应对策第一。时汝愚侍立殿上，降再拜以
谢。孝宗顾近臣曰：“汝愚年几何？已有子如此。”越三年，
复以进士对策擢甲科。上谓执政曰：“此汝愚子，岂即
前科取应第一人者邪？”

《刘挚传》：“挚字莘老。教子孙先行实，后文艺，每曰：‘士当
以器识为先’。”

《厚德录》：曹彬侍中攻金陵，垂克，忽称疾不视事。诸将
来问疾，彬曰：“余之病非药石所愈，惟诸公共发诚心
自誓，以不妄杀一人则自愈矣。”诸将许诺，共焚香为
誓，明日称愈。及克金陵，城中皆按堵如故。曹翰克江
州，忿其久不下，屠戮无遗。彬之子孙贵盛，至今不绝。
翰卒未三十年，子孙有乞丐于海上者矣。

《闻见前录》：韩参政亿、李参政若谷、王丞相随未第时，
同于嵩山法王寺读书。有一男子自言善相，曰：“王君
宰相才也。韩、李二君皆当为执政，王君官虽高，子孙
不及韩、李二君之盛。”后韩参政之子绛、缜皆为宰相，
维为参知政事；李参政之子淑领三院学士，有文名。
两家曾孙官学至今不衰，王丞相之后微矣。异哉！韩
参政之孙宗师侍郎云。

《清波杂志》：王晋公祐不置田宅，曰：“子孙当各令自立，
何必田宅置之徒使争财为不义耳！”尝以百口保符
卿无异志，乃植三槐于第中便座，谓其子必有任公
台者，文正公其子也。

《癸辛杂识》：倪文节为吾乡一代名流，常与秀邸为邻，
颇有侵越地界之争，常为之语云：“住场好不如肚肠好，坟地好不如心地好。”盖有为而发也。或议其有窖
藏之僻，然余未敢以为信。既而子孙有分析窖藏不
平之讼，颇为前人之辱，余始疑而终未敢以为信也。
后纳一婢，乃自其孙所来，备言其事云：一日骤雨，堂
屋舍漏，水壅不泄，遂呼圬者疏整之，得大箧于檐溜
中，“轝下视之，皆黄白也，或窖于墙壁间，凡数处。以此
兴词，数年不已，尽为刻木辈所有，正不救子孙之贫
也，悲夫！”

或谓停父母之丧，久而不葬者，则其子孙每岁缩小。
近见钱达可、康自修二子之事皆然，此其事也。
《容斋三笔》杜诗云：“大贤之后竟陵迟，荡荡古今同一
体。”乃赠狄梁公曾孙者，至云飘泊岷汉，干谒王侯，则
衰微可知矣。近见馀干寓客李氏子云：本朝三李相，
文正公昉、文靖公沆、文定公迪，皆一时名宰，子孙亦
相继达宦，然数世之后，益为萧条，又经南渡之厄，今
“三裔并居馀干，无一人在仕版。”文定，濮州之族，今有
居越者，虽曰不显，犹簪缨仅传。而文正、文靖无闻，可
为太息。

《委巷丛谈》：“钱塘罗贯中本者，南宋时人，编撰小说数
十种。而《水浒传》叙宋江等事，奸盗脱骗，机巧甚详。然
变诈百端，坏人心术，其子孙三代皆哑。天道好还之
报如此。”

《山堂肆考》：丁度字公雅。祖𫖮尽其家资以置书，至八
千卷，且曰：“吾聚书多矣，必有好学者为吾子孙。”度力
学有守，登服勤词学科。

王氏《汇苑》：陈元用家极富，性善聚书而不置业。或问
之，公曰：“有好子孙，不用置田，必能自置也。无好子孙，
虽广置庄田，必不能守也。”后三孙野周、佐樊，并以文
章致大名，而隐居清贫自守，曰：“无忘先人之训。”
《容斋续笔》：唐人功名富贵之盛，未有出郭汾阳之右
者。然至其女孙，为宪宗正妃，历五朝，母天下，终以不
得志于宣宗而死，自是支胄不复振。及本朝庆历四
年，访求厥后，仅得裔孙元亨于布衣中，以为永兴军
助教。欧阳公知制诰行，其词曰：“继绝世，褒有功，非惟
推恩以及远，所以劝天下之为人臣者焉。”况尔先王，
名载旧史，勋德之厚，宜其流泽于无穷，而其后裔不
可以废往服新命，以荣厥家。且以二十四考中书令
之门，而需一助教以为荣。吁！亦浅矣！乃知世禄不朽，
如《春秋》诸国至数百年者，后代不易得也。

《老学庵笔记》：陈无己子丰诗亦可喜。《晁以道集》中有
《谢陈十二郎》诗卷是也。建炎中，以无己故，特命官。李
邺守会稽，来从邺作摄局。邺降敌，丰亦被系累而去。
无己之后，遂无在江左者，丰亦不知存亡，可哀也。
《栾城遗言》：“籀年十有四，侍先祖颍昌，首尾九年，未尝
暂去侍侧。见公终日燕坐之馀，或看书籍而已。世俗
药”饵玩好，公漠然忘怀。一日，因谓籀讲《庄子》二三段
讫，公曰：“颜子簟瓢陋巷，我是谓矣。”所闻可追记者若
干语，传诸笔墨，以示子孙。

《挥麈后录》：“李撰字子约，毗陵人。曾文肃在真定，李为
教授，家素穷约。夫人尝招其母妻燕集，时有武官提
刑宋者，妻亦预席。宋妻盛饰而至，珠翠耀目。李之姑
妇所服浣衣不洁清，各携其子俱来。宋之子眉目如
画，衣装华焕。李之子蠢甚，然悉皆弦诵如流，左右共
哂之。夫人笑曰：‘教授今虽贫，诸郎俱令器，它时未易
量’。”提刑之子，虽楚楚其服，但趋走之才耳。子约五子
四登科，三人至侍从，二人为郎，弥绘、弥大、弥性、弥逊、
弥正也。宋之子浚，止于阁门祗候，果如夫人之言。
《金史赵隇传》：隇卒后十馀年，隇子孙司徒张通古子
孙皆不肖，淫荡，破赀产，卖田宅。世宗闻之，诏曰：“自今
官民祖先亡没子孙，不得分割居第，止”以嫡幼主之，
毋致鬻卖，仍著于令。

《耨碗温敦思忠传》：思忠为行台尚书丞，赞谟为行台
参知政事，两人交恶，思忠因构谟杀之。大定二十年，
诏复乌林答赞谟官爵，上谓宰臣曰：“赞谟忠实刚毅，
虽古人无以过。”与思忠有隙。遂劝海陵杀之。今思忠
子孙皆不肖，亦阴报也。

《奔睹传》：昂本名奔睹，睦于兄弟，尤善施予，其亲族有
贫困者，必厚给之，至于茵帐衣衾器皿仆马之属，常
预设于家，即命驾相就为具，欢乐终日，尽以遗之，即
日使富足。人或以子孙计为言，答曰：“人各有命，但使
其能立耳，何至为子孙奴耶。”君子以为达。

《元史木华黎传》：“脱脱父撒蛮卒，年仅一十有七。脱脱
幼既失怙，其母孛罗海笃意教之，孜孜若恐不及。稍
长，直宿卫，世祖复亲诲导，尤以嗜酒为戒。既冠，仪观
甚伟，喜与儒士语。每闻一善言善行，若获拱璧，终身
识之不忘。至元二十四年，从征乃颜，帝驻驿于山巅，
旌旗蔽野，鼓未作，候者报有隙可乘，脱脱即擐甲，率”
家奴数十人，疾驰击之，众皆披靡不敢前。帝望见之，
大加嗟赏，遣使者劳之，且召还曰：“卿勿轻进，此寇易
擒也。”视其刀已折，马已中箭矣。帝顾谓近臣曰：“撒蛮
不幸早死，脱脱幼，朕抚而教之，常恐其不立。今能如此，撒蛮可谓有子矣。”遂亲解佩刀及所乘马赐之。
《博尔忽传》：博尔忽子脱欢，有拓地功，子失烈门镇徼
外，从征六诏等城，殁于兵。子月赤察儿，性仁厚勤俭，
事母以孝闻，资貌英伟，望之如神。世祖雅闻其贤，且
闵其父之死。年十六，召见，帝见其容止端重，奏对详
明，喜而谓曰：“失烈门有子矣。”

《唐仁祖传》：仁祖字寿卿，畏兀人。祖曰唐古直，子孙因
以唐为氏。仁祖少颖悟，通诸方语言，尤邃音律。中统
初，诏诸贵胄为质，帝亲阅之，见仁祖曰：“是唐古直孙
邪？聪明无疑也。”

《布鲁海牙传》：布鲁海牙拜廉使，命下之日，子希宪适
生，喜曰：吾闻古以官为姓，天其以廉为吾宗之姓乎。
故子孙皆姓廉氏。后或奏廉氏仕进者多，宜稍汰去。
世祖曰：布鲁海牙功多，子孙亦朕所知，非汝当预。大
德初，赠仪同三司、大司徒，追封魏国公，谥孝懿。子希
闵、希宪、希恕、希尹、希颜、希愿、希鲁、希贡、希中、希括。孙
五十三人，登显仕者代有之。

《合剌普华传》：“合剌普华为广东都转运盐使，遇剧贼
欧锺，且战且行，众寡不敌，为所执不屈遇害。后赠户
部尚书，守忠全节功臣，谥忠愍。子二人：偰文质、越伦
质。偰文质官至吉安路达鲁花赤，赠宣慰安远功臣、
礼部尚书，追封云中郡侯，谥忠襄。子六人：偰玉立、偰
直坚、偰哲笃、偰朝吾、偰列篪，皆第进士。偰哲笃官至”
江西行省右丞，以文学政事称于时。越伦质子善著，
偰哲笃子《偰百僚逊》，善著子正宗、阿儿思兰，皆相继
登第一门。世科之盛，当时所希有。君子盖以为其忠
义之报云。

《辍耕录》：秀之斜塘有故宋大姓居焉，家富饶，田连阡
陌，宗族虽盛衍，而子孙多不肖，祖父财产废败罄尽。
郡人金方所谈辞滑稽，为赋诵，好嫚戏，因摭其事，成
近体一律云：“兴废从来固有之，尔家忒煞欠扶持。诸
坟掘见黄泉骨，两观番成白地皮。宅眷皆为撑目兔，
舍人总作缩头龟。强奴猾干欺陵主，说与人家子弟”
知夫兔撑目望月而孕，则妇女之不夫而妊也。其家
有“《道观》二所”，语虽鄙俚，然为人后者见此，宁不知惧
也哉？

《明外史许存仁传》：“存仁父谦，受学于金履祥，学者称
白云先生。太祖克金华，访求谦后，召存仁与语，大悦，
命入傅诸子。”

《镇国中尉谋㙔传》：谋㙔字郁仪，好学敦行，病革，犹与
诸子说《易》。子八人，皆贤而好学，人以元凯目之。
《商辂传》：辂字弘载，及谢政，刘吉过之，见其子孙林立，
叹曰：“吉与公同事历年，未尝见公笔下妄杀一人，宜
天之报公厚也。”

《樊莹传》：“莹字廷璧，性果介，课子孙以素业农月尝坐
篮舆戴笠，命舁行田间，曰：‘非徒视稼，欲子孙习劳也’。”
故其后人率教，无不愿朴力学者。

《明盛事》：“庆成王生一百子俱长成。自长子袭封外，馀
九十九人并封镇国将军。每会紫玉盈坐，至不能相
识，而人皆隆准。”极异事也。〈按〉《明外史》“王名奇浈。”

《书经》“立政”，“继自今文子文孙。”〈集传〉成王之时，法度章，礼
乐著，守成尚文，故曰“文。”

《诗经小雅楚茨》篇：“孔惠孔时，维其尽之。子子孙孙，勿
替引之。”〈注〉言君之祭祀，甚顺甚时，无所不尽，子子孙
孙，当不废而引长之也。

《大雅·文王在上》篇：“文王孙子，本支百世。”

《文王有声篇》：“诒厥孙谋，以燕翼子。”〈注〉《诒遗》，燕安翼，敬
也。谋及其孙，则子可以无事矣。

《既醉篇》：“威仪孔时，君子有孝子。孝子不匮，永锡尔类。”
〈注〉孝子，主人之嗣子也。《仪礼》祭祀之终，有嗣举奠。匮，
竭。类，善也。言汝之威仪既得其宜，又有孝子以举奠，
孝子之孝，诚而不竭，则宜永锡尔以善矣。吕氏曰：“君
子既孝而嗣子又孝，其孝可谓源源不竭矣。”

《假乐篇》：“干禄百福，子孙千亿。穆穆皇皇，宜君宜王。不
愆不忘，率由旧章。”〈注〉言王者干禄而得百福，故其子
孙之蕃，至于千亿，适为天子，庶为诸侯，无不“穆穆皇
皇，以遵先王之法”者。

《抑》篇：“子孙绳绳，万民靡不承。”

《鲁颂有駜》篇：“君子有谷”“诒孙子。”〈注〉谷，善也，或曰禄也。
《礼记郊特牲》：“祭称孝孙、孝子”，以其义称也。〈注〉士之祭
称“孝孙、孝子”，是以祭之义为称也。

《左传》：“公侯之子孙必复其始。”

《国语》：严公丹桓宫之楹，而刻其桷。匠师庆言于公曰：
“臣闻圣王公之先封者，遗后之人法，使无陷于恶。其
为后世，昭前之令闻也，使长监于世，故能摄固不解
以久。今先君俭而君侈之，令德替矣。”公曰：“吾属欲美之。”对曰：“无益于君，而替前之令德，臣故曰：庶可以已
乎？”公弗听。

《列子》：“子孙非汝有，乃天地之委蜕也。”

《吕氏春秋圜道篇》：“先王之立高官也，必使之方，方则
分定，分定则下不相隐。尧、舜，贤主也，皆以贤者为后，
不肯与其子孙，犹若立官，必使之方。今世之人主，皆
欲世勿失矣，而与其子孙立官，不能使之方，以私欲
乱之也，何哉？其所欲者之远，而所知者之近也。”
《史记孟尝君传》：“孟尝君名文，承间问其父婴曰：‘子之
子为何’？”曰：“为孙。”“孙之孙为何？”曰：“为元孙。”“元孙之孙为
何？”曰：“不能知也。”文曰：“君用事相齐，至今三王矣。齐不
加广，而君私家富累万金，门下不见一贤者。文闻将
门必有将，相门必有相。今君后宫蹈绮縠，而士不得
裋褐，仆妾馀粱肉，而士不厌糟糠。今君又尚厚积馀
藏，欲以遗所，不知何人，而忘公家之事日”损，文窃怪
之。于是婴乃礼文，使主家待宾客。

《三国志贾诩传》：“诩素知名。张绣在南阳，诩阴结绣，绣
遣人迎诩，诩遂往，绣执子孙礼。”

《张范传》：“太祖征伐，常令范及邴原留与世子居守。太
祖谓文帝举动，必谘此二人，世子执子孙礼。”

《北齐书魏收传》：收字伯起。安德王延宗纳赵郡李祖
收女为妃。后帝幸李宅宴，而妃母宋氏荐二石榴于
帝前，问诸人，莫知其意。帝投之，收曰：“石榴房中多子。
王新婚妃母欲子孙众多。”帝大喜，诏收：“卿还将来。”仍
赐收美锦二匹。

《野客丛谈》：人在世间，不必赢馀，粗足伏腊，心下无事，
子孙同乐，此政乐耳。苟为不然，虽官尊年高，何益于
事。晋魏舒位司徒，年八十二，官非不尊，寿非不高，然
惟有一子一孙，皆先逝，茕然独处，愁苦无聊。天子于
是下诏以安之曰：“舒告老之年，处穷独之苦，每怛然
为之嗟悼，思所以散愁养气，增滋味品物。仍赐阳燧”
安车，出入观省，或以散忧。宠则宠矣，乐安在哉？当此
之时，不如一介之士，无荣无辱，优游蓬荜之下，仰事
俯育，团圝笑语，和气满怀，有足乐者，理有不可致诘。
既与其贵，又与其寿，又何不与其后以慰其心？岂非
傅其翼者去其角乎？天苟如是，又何不裁其有馀，补
其不足哉？今与其贵，又与其寿，而不与其后，使其悲
苦无聊，则所与贵与寿者，无补其为乐，又不如不与
之为愈也。不知天与其贵与寿者，将荣之耶？抑困之
邪？殆不可致诘也。

《游宦纪闻》《泊宅编》云：“《越绝书》曰：‘慧种生圣，痴种生狂；
桂实生桂，桐实生桐’。沙随先生云：‘以世事观之，殆未
然也’。《齐民要术》曰：‘凡种梨，一梨十子，唯二子生梨，馀
皆生杜’。段氏曰：‘鹘生三子，一为䲭’。《禽经》曰：‘鹊生三子，
一为鹤’。《造化权舆》曰：‘夏雀生鹑，楚鸠生鹗’。《南海记》曰：
‘鳄生子百数，为鳄者才十二，馀或为鼋为鳖’。然则尧”
之有丹朱，瞽叟之有舜，鲧之有禹，文王之有周公，又
有管、蔡，奚足怪哉？先生又尝谓：“桂生桂，桐生桐者，理
之常也；生异类者，理之变也。先儒谓扬雄宜有后，张
汤宜无后，然则人之私智，安得必之于天？《孟子》曰：‘莫
之为而为之者，天也；莫之致而致之者，命也’。斯言尽
之矣。”

《容斋五笔》：尧舜之子不肖等耳。舜之后虽不有天下，
而传至于陈及田齐，几二千载。惟尧之后，当舜在位
时即绝，故禹之戒舜曰：“毋若丹朱傲，用殄厥世。”又作
戒曰：“惟彼陶唐，有此冀方。今失厥道，乱其纪纲，乃底
灭亡。”原丹朱之恶，固在所绝，方舜、禹之世，顾不能别
访贤胄，为之立继乎？《左传》载子产之辞曰：“唐人是因”
以服事夏商，其季世曰唐叔。虞成王灭唐而封太叔。
又蔡墨曰：“陶唐氏既衰，其后有刘累氏曰御龙。”范宣
子曰：丐之祖自虞以上为陶唐氏，在夏御龙氏。然则
封国虽绝，尚有子孙。武王灭商，封帝尧之后于蓟，而
未尝一见于简策。史赵言楚之灭陈，曰：“盛德必百世
祀。”虞之世数未也。臧文仲闻蓼与六二国亡，曰：“皋陶、
庭坚不祀忽诸。尧之盛德，岂出舜、皋之下？而爵邑不
能及孙，何也？”

《清波杂志》：“借书一欷，还书一欷。”后讹为痴，殊失忠厚
气象。书亦天降地出，必因人得之。得而秘之，自示不
广，人亦岂肯以未见者相假？唐杜暹家书，末自题云：
清俸买来手自校，子孙读之知圣道。鬻及借人为不
孝鬻？为不孝，可也。借为不孝，过矣。然煇手抄书，前后
遗失亦多，未免往来于心。

《读书杂钞》：《玉藻》：“缟衣，元武，子姓之冠也。”注：不解子姓。
孔疏曰：“姓，生也。孙是子所生，故谓孙为子姓。父有服
未毕，子虽已除，犹未全吉也。”《昭四年传》：叔孙氏过庚
宗，妇人献雉，问其姓，对曰：“余子长矣。”注：问有子否？
《闻见前录》，祖宗开国，所用将相，皆北人，太祖刻石禁
中曰：“后世子孙，无用南士作相”，内臣主兵。至真宗庙，
始用闽人，其刻不存矣。乌乎？以艺祖之明，其前知也。
汉高祖谓吴王濞曰：“后五十年东南有乱者，非汝邪？
然天下一家，慎无反而已。”果然。艺祖亦云《读书镜》：申屠嘉以蹶张武夫为相，能辱邓通；张禹以
经学儒者为帝师，而謟奉董贤；留梦炎以状元宰相，
降元；丁好礼以小吏至公卿死节。人品无定分，至此
而甚，则有父子之间迥然相绝者。唐来文济父护儿，
本隋骁将，而济以学行称。知政事时，虞世南子昶，无
才术，历将作少匠。许敬宗曰：“护儿儿作相，世南男作
匠，文武岂有种耶？”然如敬宗奸邪，而其孙许远以忠
节著，则奸邪又岂有种耶？顾子孙何如耳。

安得长者言：“金帛多，只是博得垂死时子孙眼泪少，
不知其他，知有争而已；金帛少，只是博得垂死时子
孙眼泪多，亦不知其他，知有亲而已。”

狂夫之言。陶渊明《命子篇》曰：“夙兴夜寐，愿尔之才。尔
之不才，亦巳焉哉！”其《责子篇》曰：“虽有五男儿，总不好
纸笔。天运苟如此，且进杯中物。”盖先生即诸子，皆不
欲其仕宋，故作诗自污，以晦其才，才则必以陶氏门
地拔矣。此苦心也。善乎！庄生曰：“以不才终其天年。”
枕谭昔人谓蔡邕无子，《邕传》亦不言有子无子，书悉
以“授王粲。”按《羊祜传》：“祜，蔡邕外孙，景献皇后同母弟。
祜讨逆有功，将进爵土，乞以赐舅子蔡袭，诏封袭关
内侯。”然则邕实有子，其女亦不止文姬一人可知。此
可补传缺。

《虎荟》杻阳之山，其阳多赤金，其阴多白金。有兽焉，其
状如马而白首，其文如虎而赤尾，其音如谣，其名曰
《鹿蜀》，佩之宜子孙。

《归有园麈谈》：“子孙亦是众生顾恋，不可太深，责备不
可太重。”

《玉笑零音》“有子如龙虎，不须作马牛。有子如豚犬，何
须作马牛。”

《耄馀杂识》，尧之授舜，舜之授禹，不过命之以“惟精惟
一，允执厥中”，未尝以一言及子孙也。至商则曰“有商
孙子”，周则曰“惟王子子孙孙永保民”，又曰“本支百世。”
汤之罚桀，犹有惭德，恐来世以为口实。至武王伐纣，
则柴望祭告安之，若以为常者。故曰“世有升降，道有
污隆。”

《日知录》：“唐太宗诏禁锢宇文化及、司马德戡、裴虔通
等子孙，不令齿叙。武后令杨素子孙不得任京官及
侍卫。至德中，两京平，大赦，惟禄山支党及李林甫、杨
国忠、王𫟹子孙不原。宋高宗即位，诏蔡京、童贯、王黼、
朱勔、李彦、梁师成、谭稹皆误国害民之人，子孙更不
收叙。而章惇子孙亦不得仕于朝。明太祖有天下，诏
‘宋末蒲寿庚、黄万石子孙不得仕宦。饕餮之象，周鼎，
梼杌之名，《楚书》，古人盖有之矣。窃谓宜令按察司各
择其地之奸臣一二人，王法之所未加，或加而未尽
者，刻其名于狱门之右，以为世戒，而禁其后人之入
仕。九刑不忘，百世难改，亦先王树之风声之意乎！
养正书屋唾馀，教子孙守礼法，却不可’”导之退缩迂
缓。戒子孙，贪财货，却不可纵之轻费暴殄。

“积金积粟”，积之数十年，未有不散；“授田授宅”，授之四
五代，未有不移。惟《残书》几卷，可使子孙诵读；良心一
点，可为身后流传。

《指月录》：澧州龙潭崇信禅师，渚宫人也。其家卖饼，师
少而英异。初悟和尚为灵鉴，潜请居天皇寺，人莫之
测。师家于寺巷，常日以十饼馈之，天皇受之。每食毕，
常留一饼曰：“吾惠汝以荫子孙